Benny Engelbrecht (S), 2010-01-21:
Kemikalier i enhver form er en del af moderne menneskers hverdag.
På den ene side kan vi ikke undvære kemikalieindustriens forskellige produkter, men på den anden side er kemikalierne i allerhøjeste grad uønskede følgesvende i mange tilfælde.
De kemiske stoffer findes de mest overraskende steder.
Ingen kan være overrasket over, at vores elektroniske apparater er fremstillet med og indeholder masser af kemikalier.
Derimod er der færre, der er klar over, at der er store mængder af kemiske stoffer i vores mad, i vores drikkevarer, i vores beklædning og i stribevis af ganske almindelige hverdagsting.
Kemi er uønsket, når den medvirker til at forringe menneskers, dyrs og ikke mindst miljøets sundhed, levedygtighed og bæredygtighed.
Det er det forhold, vi i dag har bedt regeringen om at give os et bud på, og vi vil forsikre om, at vi gerne medvirker til på nationalt og internationalt plan at støtte alle forslag om at begrænse og afskaffe farlige og sundhedsskadelige kemikalier.
En række kemikalier har vist sig selv i mikroskopiske mængder at være under mistanke for at skabe allergi hos børn og voksne samt misdannelser og fertilitetsnedsættelser i fostre, og det må være indlysende, at alle bestræbelser må gøres på at fjerne disse kemiske trusler mod os selv og det omgivende miljø.
Det handler om os, vores børn og børnebørn.
Vi har gentagne gange i de seneste år rejst flere sager i samme boldgade, eksempelvis forslaget om at fjerne blødgørere som ftalater, kemikaliet bisfenol-A, men vi er desværre stødt på stor forskel i den udviste ildhu fra regeringens side.
Nogle ministre, især én, har nærmest gjort det til en mærkesag, mens andre anlægger en langt mere tvetydig arbejdsindsats med hensyn til det praktiske.
For at skadevirkningerne kan reduceres, findes der et stort sæt grænseværdier for, hvor små mængder kemiske stoffer vi kan udsættes for uden at tage skade.
Nu viser det sig blot, at disse grænseværdier nok er retvisende individuelt, men langtfra fyldestgørende.
De kemiske stoffer kan nok hver for sig være uskadelige, men overraskende nok volder mange såkaldt risikofrie kemikalier sundhedsskader, når de kombineres.
Man taler om en synergieffekt, og i en såkaldt cocktaileffekt er kemikalierne meget mere skadelige, end myndighedernes risikovurdering indtil nu har forudsat, viser et forskningsprojekt udført af Sofie Christiansen fra DTU Fødevareinstituttet samt undersøgelser fra Uppsala Universitet.
De støtter fuldt ud de resultater, som foreligger fra tidligere tilsvarende undersøgelser.
Undersøgelsesgrundlaget er blot blevet udvidet.
Det viser entydigt, at når mennesker udsættes for flere kemiske stoffer på samme tid, er der en effekt, skønt det enkelte stof i sig selv er uskadeligt eller uskadeligt under en vis mængde.
Hertil kommer det bekymrende, at selv lave kemiske påvirkninger tidligt i livet, endog i fosterstadiet, ses senere i tilværelsen.
Almindelig logik siger os, at nul + nul + nul er lig med nul, men sådan forholder det sig altså ikke nødvendigvis med kemi.
Her kan fire gange nul sagtens vise sig at have effekten syv, når man altså regner cocktaileffektens forstærkende virkning ind.
Vi har således god grund til at frygte, at grundlaget for vores hidtidige kemikalieindsats skrider, når kombinationseffekterne gør risikovurderingerne mere usikre.
Det giver en ekstra årsag til at afkræve regeringens stillingtagen.
Når det er sagt, vil jeg sige, at jeg kunne ønske mig, som jeg også har fremført over for Venstres ordfører, at vi fik øget den indsats, der bliver gjort på Sundhedsministeriets område, omkring netop videnindsamling, og som det er helt oplagt at pege på.
Kvinders reproduktionsevner er jo lige så vigtige som mænds reproduktionsevner – og hvad skal vi ikke mindst gøre med den viden, vi har, der viser, at indholdet af kemikalier i kvinders brystmælk er så voldsomt stort?
Der er store udfordringer foran os.